b"\n_START_ARTICLE_\nToni Rajala\n_START_SECTION_\nPelityyli\n_START_PARAGRAPH_\nRuotsalaisen Elite Prospects -sivuston mukaan Rajalan vahvuuksia ovat luistelunopeus, kiekolliset taidot ja rannelaukaus. Sivusto kuitenkin listaa h\xc3\xa4nen heikkouksikseen pienen koon, voiman puutteen sek\xc3\xa4 kiekottoman pelaamisen. H\xc3\xa4n kuului ik\xc3\xa4luokassaan Suomen lupaavimpiin pelaajiin, mutta Rajala ei ole kuitenkaan vastoin yleisi\xc3\xa4 odotuksia edennyt urallaan mm. NHL:\xc3\xa4\xc3\xa4n asti.\n_START_SECTION_\nSeuraura\n_START_PARAGRAPH_\nRajala aloitti j\xc3\xa4\xc3\xa4kiekkoilun Parkanon Kiekko -83:ssa, josta h\xc3\xa4n siirtyi noin 10-vuotiaana Tampereen Ilvekseen. Kaudella 2005\xe2\x80\x932006 Rajala voitti koko C-nuorten runkosarjan SM-sarjan piste- ja maalip\xc3\xb6rssin tehoilla 26+20=46. H\xc3\xa4n oli Ilveksen paras maalintekij\xc3\xa4 my\xc3\xb6s alkukarsinnoissa sek\xc3\xa4 joukkueen paras pistemies sy\xc3\xb6tt\xc3\xa4j\xc3\xa4 kev\xc3\xa4\xc3\xa4n 2006 pudotuspeleiss\xc3\xa4._NEWLINE_Huhtikuussa 2008 Rajala solmi Ilveksen kanssa kaksivuotisen SM-liigasopimuksen. H\xc3\xa4n pelasi ensimm\xc3\xa4isen SM-liigaottelunsa 25. marraskuuta 2008 vieraissa Rauman Lukkoa vastaan. Kauden aikana h\xc3\xa4n teki 21 ottelussa kaksi maalia ja antoi kolme maaliin johtanutta sy\xc3\xb6tt\xc3\xb6\xc3\xa4. Rajala teki samaa joukkuetta vastaan my\xc3\xb6s liigauransa avausmaalin, joka syntyi 31. tammikuuta 2009 Joonas Lehtivuoren pitk\xc3\xa4st\xc3\xa4 sy\xc3\xb6t\xc3\xb6st\xc3\xa4, josta Rajala karkasi l\xc3\xa4piajoon. Yhteens\xc3\xa4 h\xc3\xa4n pelasi kauden aikana 21 runkosarja- ja kolme playoff-ottelua tehoin 2+3=5. Rajala pelasi kauden aikana my\xc3\xb6s nelj\xc3\xa4 Mestis-ottelua alle 20-vuotiaiden maajoukkueessa. Suurimman osan kaudestaan h\xc3\xa4n pelasi kuitenkin viel\xc3\xa4 Ilveksen A-nuorissa, joiden toiseksi paras pistemies Rajala oli Pasi Tuomisen j\xc3\xa4lkeen tehoilla 14+17=31._NEWLINE_Edmonton Oilers varasi Rajalan nelj\xc3\xa4nnell\xc3\xa4 kierroksella 101. pelaajana NHL:n varaustilaisuudessa 2009. Samana kes\xc3\xa4n\xc3\xa4 h\xc3\xa4net varasi my\xc3\xb6s KHL-joukkue Lokomotiv Jaroslavl 87. pelaajana sek\xc3\xa4 WHL-joukkue Brandon Wheat Kings 14. pelaajana CHL:n varaustilaisuudessa. Rajala teki jo saman kes\xc3\xa4n hein\xc3\xa4kuussa kolmivuotisen tulokassopimuksen Edmonton Oilersin kanssa, mutta siirtyi kaudeksi 2009\xe2\x80\x932010 Brandon Wheat Kingsiin. H\xc3\xa4n oli tehoilla 26+37=63 WHL:n tehokkain eurooppalaispelaaja. Wheat Kings is\xc3\xa4nn\xc3\xb6i kauden p\xc3\xa4\xc3\xa4tteeksi CHL:n Memorial Cup -lopputurnausta, jossa Rajala oli tehoilla 2+5=7 joukkueen paras pistemies. H\xc3\xa4n jakoi my\xc3\xb6s joukkueen sis\xc3\xa4isen sy\xc3\xb6tt\xc3\xb6p\xc3\xb6rssin voiton Brayden Schennin kanssa ja palkittiin Memorial Cupin urheiluhenkisimp\xc3\xa4n\xc3\xa4 pelaajana George Parsons Trophylla._NEWLINE_Kaudeksi 2010\xe2\x80\x932011 Edmonton Oilers lainasi Rajalan Ilvekseen. H\xc3\xa4n palasi Suomeen k\xc3\xa4yd\xc3\xa4kseen mm. armeijan. H\xc3\xa4nen syyskauttaan lyhensi kuitenkin olkap\xc3\xa4\xc3\xa4vammat, jotka pitiv\xc3\xa4t Rajalan muutaman viikon sivussa. Toivuttuaan h\xc3\xa4n k\xc3\xa4vi yhden ottelun mittaisella lainalla Mestis-joukkue Lemp\xc3\xa4\xc3\xa4l\xc3\xa4n Kisassa. Rajala pelasi Mestist\xc3\xa4 kauden aikana my\xc3\xb6s kahden ottelun verran alle 20-vuotiaiden maajoukkueessa. SM-liigassa h\xc3\xa4n pelasi 44 runkosarjaottelua tehoin 9+13=22. Rajala oli nelj\xc3\xa4ll\xc3\xa4 osumallaan Ilveksen paras maalintekij\xc3\xa4 kev\xc3\xa4\xc3\xa4n 2011 pudotuspeleiss\xc3\xa4._NEWLINE_Kohtalaisen hyv\xc3\xa4st\xc3\xa4 WHL:ss\xc3\xa4 vietetyst\xc3\xa4 kaudesta, etenkin Memorial Cup -lopputurnauksesta huolimatta Ilveksen p\xc3\xa4\xc3\xa4valmentaja Juha Pajuojan mukaan Rajala otti urallaan taka-askelia pelattuaan kauden 2009\xe2\x80\x932010 Kanadan junioriliigassa. Pajuoja kertoi syyskuussa 2010:_NEWLINE_\xc2\xbbKun olen ihan rehellinen, sanon, ett\xc3\xa4 Toni otti taka-askelia sill\xc3\xa4 matkalla. Monen nuoren kannattaisi v\xc3\xa4h\xc3\xa4n mietti\xc3\xa4, l\xc3\xa4hteek\xc3\xb6 sinne pelaamaan junioripelej\xc3\xa4 vai pelaisiko t\xc3\xa4\xc3\xa4ll\xc3\xa4 isossa roolissa miesten pelej\xc3\xa4. Tonilla on nyt paljon tekemist\xc3\xa4, mutta potentiaalikin on kova. Kaveri on selke\xc3\xa4sti ottanut itse\xc3\xa4\xc3\xa4n niskasta kiinni. Katsotaan joulun j\xc3\xa4lkeen todenteolla, mit\xc3\xa4 alkaa tapahtua. _NEWLINE__NEWLINE_Olin valmennuksessa mukana silloin, kun Toni l\xc3\xa4hti. H\xc3\xa4n oli todella l\xc3\xa4hell\xc3\xa4 jopa A-maajoukkuetasoa ja oli tekem\xc3\xa4ss\xc3\xa4 l\xc3\xa4pimurtoa. Pohjois-Amerikassa peli on aika yksinkertaista, ja siell\xc3\xa4 kiekkoa ly\xc3\xb6d\xc3\xa4\xc3\xa4n p\xc3\xa4\xc3\xa4tyyn paljon. Tonikin on puhdas taitopelaaja, joka tekee kiekon kanssa eritt\xc3\xa4in hyvi\xc3\xa4 ratkaisuja. Jos valmentaja ei anna sellaiseen mahdollisuutta, silloin ollaan v\xc3\xa4\xc3\xa4r\xc3\xa4ss\xc3\xa4 paikassa.\xc2\xbb _NEWLINE_Rajala lainattiin Ilvekseen my\xc3\xb6s kaudeksi 2011\xe2\x80\x932012, kun h\xc3\xa4n putosi Edmonton Oilersin harjoitusleirin 57 pelaajan ringist\xc3\xa4. Rajala kuului heikkoa kautta pelanneen Ilveksen harvoihin valopilkkuihin ja rikkoi jo SM-liigan yhden kauden piste-enn\xc3\xa4tyksens\xc3\xa4 tekem\xc3\xa4ll\xc3\xa4 runkosarjassa tehot 16+13=29. H\xc3\xa4n oli Ilveksen paras maalintekij\xc3\xa4 ja toiseksi paras pistemies Jesse Niinim\xc3\xa4en j\xc3\xa4lkeen. Rajala jakoi kev\xc3\xa4\xc3\xa4n 2012 liigakarsinnoissa nelj\xc3\xa4ll\xc3\xa4 sy\xc3\xb6t\xc3\xb6ll\xc3\xa4\xc3\xa4n joukkueen sis\xc3\xa4isen sy\xc3\xb6tt\xc3\xb6p\xc3\xb6rssin voiton Kai Kantolan kanssa. _NEWLINE_Kaudeksi 2012\xe2\x80\x932013 Rajala siirtyi Edmonton Oilersin organisaatioon. H\xc3\xa4n kuitenkin putosi kauden alla my\xc3\xb6s t\xc3\xa4m\xc3\xa4n AHL:ss\xc3\xa4 pelaavasta farmijoukkue Oklahoma City Baronsista ECHL-joukkue Stockton Thunderiin, osaksi NHL:n ty\xc3\xb6sulun takia tulleiden vahvistusten takia. Rajala sai ty\xc3\xb6sulun aikana n\xc3\xa4ytt\xc3\xb6paikkoja Baronsista l\xc3\xa4hinn\xc3\xa4 vain alempien ketjujen rooleista. H\xc3\xa4n teki Thunderissa 29 runkosarjaottelussa hienot tehot 10+28=38 ja valittiin marraskuussa ECHL:n viikon pelaajaksi. Rajala pelasi kauden aikana my\xc3\xb6s liigan t\xc3\xa4hdist\xc3\xb6ottelussa. Ty\xc3\xb6sulun p\xc3\xa4\xc3\xa4tytty\xc3\xa4 h\xc3\xa4n nousi Baronsin miehist\xc3\xb6\xc3\xb6n, jonka avainpelaajiin Rajala nousi alempien ketjujen rooleista ja teki lopulta noin piste per peli -tahdilla 46 runkosarjaottelussa tehot 17+28=45, jolla h\xc3\xa4n oli joukkueen nelj\xc3\xa4nneksi paras pistemies. Kev\xc3\xa4\xc3\xa4n 2013 pudotuspeleiss\xc3\xa4 Rajala teki 17 ottelussa 16 tehopistett\xc3\xa4._NEWLINE_Elokuussa 2013 Edmonton Oilers asetti Rajalan siirtolistalle. Lopulta mik\xc3\xa4\xc3\xa4n NHL-joukkue tehnyt h\xc3\xa4nen kanssaan sopimusta. Rajala oli ilman sopimusta lokakuuhun saakka, kunnes h\xc3\xa4n siirtyi Ruotsin SHL:ss\xc3\xa4 pelaavaan HV71:een. Rajala oli kaudella 2013\xe2\x80\x932014 tehoilla 13+17=30 joukkueen toiseksi paras pistemies William Karlssonin j\xc3\xa4lkeen. Kaudella 2014\xe2\x80\x932015 Rajala jatkoi uraansa kolmivuotisella sopimuksella KHL-joukkue Jugra Hanty-Mansijskin paidassa. H\xc3\xa4n esitti siell\xc3\xa4 varsin hyvi\xc3\xa4 otteita, mutta Rajalan sopimus purettiin kuitenkin jo kesken ensimm\xc3\xa4isen sopimuskauden marraskuussa 2014, kun h\xc3\xa4n teki Jugran ulkomaalaiskiinti\xc3\xb6ss\xc3\xa4 tilaa uudelle maalivahdille Barry Brustille. Reilu viikkoa my\xc3\xb6hemmin Rajala siirtyi loppukauden kattaneella sopimuksella SHL-joukkue F\xc3\xa4rjestad BK:hon. H\xc3\xa4n oli joukkueen kolmanneksi paras pistemies tehoilla 14+13=27._NEWLINE_Kaudeksi 2015\xe2\x80\x932016 Rajala siirtyi vuoden mittaisella sopimuksella Lule\xc3\xa5 HF:\xc3\xa4\xc3\xa4n. H\xc3\xa4n oli joukkueen toiseksi paras pistemies Lucas Wallmarkin kanssa tehoilla 17+15=32 edell\xc3\xa4\xc3\xa4n Luulajan sis\xc3\xa4isess\xc3\xa4 pistep\xc3\xb6rssiss\xc3\xa4 vain Jacob Micflikier. Mestarien liigassa Rajala jakoi joukkueen sis\xc3\xa4isen sy\xc3\xb6tt\xc3\xb6p\xc3\xb6rssin voiton Johan Harjun ja Ilari Melartin kanssa viidell\xc3\xa4 sy\xc3\xb6tt\xc3\xb6pisteell\xc3\xa4\xc3\xa4n sek\xc3\xa4 sis\xc3\xa4isen tehotilaston voiton Melartin ja Victor Ekarvin kanssa lukemalla +3. Kaudeksi 2016\xe2\x80\x932017 h\xc3\xa4n siirtyi vuoden mittaisella sopimuksella Sveitsin National League A:n EHC Bieliin. Rajala voitti joukkueen sis\xc3\xa4isen maalip\xc3\xb6rssin 16 osumallaan. Pudotuspeleiss\xc3\xa4 h\xc3\xa4n oli Bielin paras pistemies ja sy\xc3\xb6tt\xc3\xa4j\xc3\xa4 tehoilla 2+3=5. Marraskuussa 2016 Rajala teki joukkueen kanssa kaksivuotisen jatkosopimuksen. Kaudella 2017\xe2\x80\x932018 h\xc3\xa4n oli Bielin paras maalintekij\xc3\xa4 ja toiseksi paras pistemies Marc-Antoine Pouliot'n j\xc3\xa4lkeen tehoilla 16+19=35. Pudotuspeleiss\xc3\xa4 Rajala oli tehoilla 9+5=14 joukkueen paras pistemies ja maalintekij\xc3\xa4. Marraskuussa 2018 h\xc3\xa4n teki Bielin kanssa kolmivuotisen jatkosopimuksen."